ଦୀଘା ଉପକୂଳରୁ ମିଳିଲା ଯୁଦ୍ଧ ବିମାନର ଭଗ୍ନାବଶେଷ\nଭୋଗରାଇ, ୨୮।୮(ଡି.ଏନ୍.ଏ.):ଗତ ଶନିବାର ପୂର୍ବାହ୍ନ ୧୧ଟା ୧୦ମିନିଟ୍ରେ ଓଡିଶା ସୀମାନ୍ତର\nଦୀଘା ଉପକୂଳରୁ ମିଳିଲା ଯୁଦ୍ଧ ବିମାନର ଭଗ୍ନାବଶେଷ\t August 29th, 00:00 AM August 29th, 00:00 AM\nଭୋଗରାଇ, ୨୮।୮(ଡି.ଏନ୍.ଏ.):ଗତ ଶନିବାର ପୂର୍ବାହ୍ନ ୧୧ଟା ୧୦ମିନିଟ୍ରେ ଓଡିଶା ସୀମାନ୍ତରେ ୨ ଥର ସୃଷ୍ଟି ହୋଇଥିବା ପ୍ରଚଣ୍ଡ ଶବ୍ଦର ସୁରାକ ମିଳିଛି। ଦୀଘା ଉପକୂଳରୁ ଗଭୀର ସମୁଦ୍ରକୁ ମାଛ ମାରିବାକୁ ଯାଇଥିବା ଟ୍ରଲରରେ ଯୁଦ୍ଧ ବିମାନର ଏକ ଭଗ୍ନାଂଶ ଛନ୍ଦି ହୋଇଯାଇଥିଲା। ଟ୍ରଲରରେ ଥିବା ମସତ୍ୟଜୀବୀମାନେ ଉକ୍ତ ଭଗ୍ନାବଶେଷକୁ ସୋମବାର ଶଙ୍କରପୁର ଉପକୂଳକୁ ନେଇଆସିଥିଲେ। ଏଠାରେ ପୋଲିସ କ୍ୟାମ୍ପରେ ଏହି ଭଗ୍ନାବଶେଷକୁ ରଖାଯାଇ ବିଶେଷଜ୍ଞଙ୍କ ଜରିଆରେ ପ୍ରାଥମିକ ଭାବେ ପରୀକ୍ଷା ନିରୀକ୍ଷା କରାଯାଉଛି । ଦୀଘା ମେରାଇନ୍ ଥାନା ପକ୍ଷରୁ ଏଥିପାଇଁ କଲାଇକୁଣ୍ଡା ଯୁଦ୍ଧବିମାନ ଘାଟିକୁ ଖବର ଦିଆଯାଇଛି । ଯୁଦ୍ଧ ବିମାନର ଭଗ୍ନାଂଶ ଭାରତ କିମ୍ବା ଅନ୍ୟ କେଉଁ ଦେଶର ଏଥିପାଇଁ ପରୀକ୍ଷା ନିରୀକ୍ଷା କରାଯାଉଛି । ଏହାକୁ ଦେଖିବା ପାଇଁ ସେଠାରେ ପ୍ରବଳ ଭିଡ ଲାଗିଛି । ଉକ୍ତ ଦିନ ସୃଷ୍ଟି ହୋଇଥିବା ଶବ୍ଦରେ ସୀମାନ୍ତ ଥରିଉଠିଥିଲା। ଏଥିରେ ଉଭୟ ଓଡିଶା ଓ ପଶ୍ଚିମବଙ୍ଗ ରାଜ୍ୟର ସୀମାନ୍ତବାସୀ ଆତଙ୍କିତ ହୋଇପଡିଥିଲେ। ଏହାକୁ କେତେକ ଭୂମିକମ୍ପ ବୋଲି ଭାବିଥିଲେ। ଆଉକେତେକ ଏହା ଚାନ୍ଦିପୁର କ୍ଷେପଣାସ୍ତ୍ର ଘାଟିର ଗୋଳା ପରୀକ୍ଷା ହେଉଥିବାର ଅନୁମାନ କରିଥିଲେ। ପ୍ରଚଣ୍ଡ ଶବ୍ଦ ପରେ ଅନ୍ୟ ଏକ ବିମାନ ଆକାଶରେ ଚକ୍କର କାଟୁଥିବା ଦେଖାଯାଇଥିଲା। ଏତିକିବେଳେ ଉତ୍ତାଳ ଢେଉ ମଧ୍ୟ କୂଳ ଆଡକୁ ମାଡି ଆସିଥିଲା। ଭୟରେ ଦୀଘା, ଶଙ୍କରପୁର, ଉଦୟପୁର, ତାଳସାରୀରେ ଥିବା ଲକ୍ଷାଧିକ ପର୍ଯ୍ୟଟକ ପ୍ରାଣ ବିକଳରେ ଏଣେତେଣେ ଦୌଡିଥିଲେ।
